Ameriikan raitti

Ameriikan raitti on vuonna 1990 ensi-iltansa saanut Lauri Törhösen ohjaama elokuva, joka perustuu Antti Tuurin samannimiseen romaaniin vuodelta 1985. Ameriikan raitti on yksi harvoista suomalaisista elokuvista, joita on kuvattu Pohjois-Amerikassa.

Juoni

Mattokutomonsa tuhopoltossa hävittäneet Erkki Hakala (Kari Sorvali) ja Taisto Matsomppi (Jari Järvimaa) sekä Hakalan vaimo pakenevat Floridaan verovelkoja pakoon, valtavat määrät käteistä mukanaan. 

Yrmeät miehet sopeutuvat nopeasti ryypiskelevään amerikansuomalaisporukkaan, mutta etenkin Erkin raskaana olevalla vaimolla Kaisulla (Mari Rantasila) on vaikeuksia sopeutua. Erkki ja Taisto pääsevät suomalaissuhteillaan laittomiksi rakennusmiehiksi, mutta joutuvat pian työstä pois hankalan luonteensa vuoksi. 

Erkki saa laittoman apukuskin paikan Amerikassa jo pitkään asuneen Oton (Åke Lindman) ohjaamassa rekassa, mutta miehet joutuvat vaikeuksiin, kun rekan lastista löytyy huumeita. Otto kuolee, ja Erkki päättää palata Suomeen sinne jo edeltä lähteneen vaimonsa ja vastasyntyneen lapsensa luo.Ameriikan raitti, sisältöseloste, Elonet. Viitattu 27.12.2012

Antti Tuurin alkuperäistarinan arvellaan saaneen vaikutteita muun muassa 1980-luvun Hehkumuovi-jutusta ja muista tuolloisista eteläpohjalaisia yrittäjiä koskeneista tapauksista, joissa välteltiin veroja ja muita velvoitteita ja lähdettiin rahojen kanssa pakoon Floridaan.

 Rooleissa 

 Taustaa ja tuotanto 
Ameriikan raitti on kolmas osa kirjailija Antti Tuurin Pohjanmaa-sarjaa. Sarjan kaksi aiempaa osaa Pohjanmaa ja Talvisota filmatisoitiin vuosina 1988 ja 1989, kummankin ohjaajana toimi Pekka Parikka. Vuonna 1990 valmistui Ameriikan raitti Lauri Törhösen ohjaamana ja kymmenen vuotta myöhemmin ilmestyi sarjan päätösosa, Ilkka Vanteen ohjaama Lakeuden kutsu (2000).

Kirjailija Tuuri ja ohjaaja Törhönen alkoivat suunnittelemaan Ameriikan raittia jo vuonna 1987, jolloin he kirjoittivat elokuvan ensimmäisen synopsiksen. Suomen elokuvasäätiö myönsi filmatisoinnin käsikirjoitus- ja tuotantosuunnittelua varten rahoitustukea yli kolme miljoonaa markkaa. Ensimmäiset käsikirjoitusversiot valmistuivat jo ennen Parikan Pohjanmaa-elokuvan ensi-iltaa ja elokuva piti kuvata jo vuonna 1988, mutta kuvauksia siirrettiin vuodella ja välissä Törhönen ohjasi elokuvan Insiders (1989). Törhönen kirjoitti kahden vuoden aikana kahdeksan käsikirjoitusversiota, joista Tuuri luki ja kommentoi kolmea versiota. Törhönen lisäsi käsikirjoitukseen lopun alligaattoriseikkailun, Oton kuoleman ja Hakalan kotiinpaluun, jotka eivät sisälly Tuurin alkuperäisromaaniin. Myös romaanissa ollut Kanada-osuus poistettiin tuottaja Jörn Donnerin mukaan siksi, että se oli ”pääkerronnalle epäolennainen”.

Törhönen olisi halunnut Pohjanmaassa Erkki Hakalaa näytelleen Taneli Mäkelän elokuvan pääosaan, mutta Mäkelä oli samaan aikaan Talvisota-elokuvan kuvauksissa, joten roolin sai Kari Sorvali. Taistoa näytellyt Jari Järvimaa oli ammatiltaan taksikuski ja oli näytellyt Törhösen vuonna 1985 valmistuneessa tv-elokuvassa Lumilinna. Oton rooliin oli valittu ohjaaja Mikko Niskanen, mutta roolin sai lopulta Åke Lindman.

Kuvaukset alkoivat Suomessa tammikuussa 1989 ja kestivät maaliskuuhun asti. Suurin osa Floridan osavaltion alueella Yhdysvalloissa huhti-toukokuussa. Kuvauksia tehtiin Lake Worthin, Miami Beachin, Fort Lauderdalen, Key Largon ja Coopertownin kaupungeissa. Suomessa elokuvaa kuvattiin Sysmässä, Kauhavalla, Seinäjoella, Lapualla, Vaasassa ja Torniossa.

Arvioita
Video-oppaassa vuodelta 1994 elokuvaa sanotaan kömpelöksi ja se saa yhden tähden viidestä, mikä vastaa sanallista arviota ”huono”.

Helsingin Sanomien Mikael Fränti kirjoitti 2002: "Törhönen on tehnyt pohjalaisten temmellyksestä koomisen junttihupailun, joka olisi toiminut paremmin 1960-luvulla, jossakin seiväsmatkalaisten Espanjan kohteessa." 

Lähteet

Aiheesta muualla



Luokka:Vuoden 1990 suomalaiset elokuvat
Luokka:Suomalaiset draamaelokuvat
Luokka:Lauri Törhösen ohjaamat elokuvat
Luokka:Suomalaiset romaaneihin perustuvat elokuvat
Luokka:Antti Tuurin teoksiin perustuvat elokuvat
Luokka:Ulkomailla kuvatut suomalaiset elokuvat
Luokka:Elokuvat liike-elämästä